Verdediging wéér Blitsbokke se ondergangDit was wéér die verdediging, en veral weer toe die teenstanders van diep af aangeval het, wat die Blitsbokke Sondag die kans ontneem het om in hul tuistoernooi in die Wêreldrugby-sewesreeks in Kaapstad in die eindstryd te speel. Ná die twee hanteer- en verdedigingsglipse wat hul met twee All Blacks-drieë in 28 sekondes (plus die aanspeeltyd sonder foute) die wedstryd gekos het, het dié aspekte weer in duie uitspeelrondes gelok. Dít, en nóg drie beserings, sal stellig Neil Powell se vernaamste kwellinge wees nadat die Blitse darem Sondag die derde plek en die brons medalje losgespeel het deur Nieu-Seeland dié keer naelskraap met 10-5 te klop. Albei dié span spanne is in die halfeind uitgeskakel, Suid-Afrika deur Fidji en Nieu-Seeland deur die VSA, wat verlede week hul teenstanders in die Dubai-eindstryd was. ♦ Vir die rekord: Sondag het Fidji die titel op ŉ drafstap gewen toe hulle die eerste keer sedert 2005 in Suid-Afrika baas was. Hulle het die VSA met 29-15 geklop nadat die telling kort duskant die einde op ŉ eindstryd-loesing van 29-5 gestaan het. ♦ Die drie beserings aan Suid-Afrikaanse kant wek kommer. Die Blitse kaptein Philip Snyman, wat uitstekend gespeel het, sal eers later die week weet hoe ernstig sy skouerbesering is, maar die kaptein het waarskynlik ŉ klein fraktuur opgedoen met die moontlike prognose nog onbekend. Muller du Plessis, wat op die vleuel ŉ besliste verbetering sou gewees het teenoor die vinniger maar toenemend onsekere Shakes Soyizwapi, het ŉ kwaai stamp in die rug gekry en is toe onttrek. Ook sy hersteltydperk is tans onseker. Net soos Du Plessis was Zane David een van die uitblinkers, maar ook hý het met sy dyspierbesering in die eindstryd twyfel oor sy deelname op 26 en 27 Januarie in Hamilton, Nieu-Seeland, laat ontstaan. Die reeks word dan die daaropvolgende week met die vierde toernooi in Sydney voorgesit. Nóg slegte nuus is die vertrek van Rosko Specman, wat aanstaande jaar vir die Bulls speel. Ondanks sy glipse op die verdediging, was sy aanvalswerk in die twee sewestoernooie uit die boonste rakke. Daar is darem ook die goeie nuus dat Cecil Afrika ná sy dyspierbesering, teen daardie tyd weer reg sal wees om in die middelveld slaankrag te gee; die terugkeer van Chris Dry wat verlede week in Dubai vir die Akademiespan sy fiksheid bewys het; en die goeie vertoning deur Kyle Brown wat as leier by Snyman oorgeneem en deurgaans goeie rugby gespeel het. ♦ Die topspanne in die reeks ná twee van die tien toernooie gespeel is, is: